b'\n_START_ARTICLE_\nNavadni plju\xc4\x8dnik\n_START_SECTION_\nOpis\n_START_PARAGRAPH_\nNavadni plju\xc4\x8dnik je zelnata trajnica. Pritli\xc4\x8dni listi imajo sr\xc4\x8dasto ali jaj\xc4\x8dasto obliko, so grobi in nedeljeni ter so izrazito hitro zo\xc5\xbeeni v pecelj. So rumenozeleni, prisotne pa so tudi okrogle, pogosto ostro zamejene bele lise oz. pege. Zgornja stran lista je gosto pokrita s kratkimi papilami, tj. drobnimi izboklinami razli\xc4\x8dnih oblik iz listne povrhnjice (epidermisa), prisotne pa so \xc5\xa1e \xc5\xa1\xc4\x8detinaste dlake in redki \xc5\xbelezni laski; dlake in laski se nahajajo tudi na steblu. V vi\xc5\xa1ino zraste okoli 15 cm. Je polsen\xc4\x8dna vrsta._NEWLINE_Cvetovi so zvezdasti z razprostrtim robom in so sestavljeni iz petih zraslih ven\xc4\x8dnih listov, cvetna \xc4\x8dasa je zrasla. Cvet je sprva obarvan rde\xc4\x8dkasto, nato pa se skozi \xc4\x8das zaradi spremembe pH vrednosti rastlinskih barvil, imenovanih antociani, obarva modro-vijoli\xc4\x8dno. Cveti od marca do maja._NEWLINE_Je diploidna rastlina (2n), \xc5\xa1tevilo kromosomov pa zna\xc5\xa1a 14.\n_START_SECTION_\nRaz\xc5\xa1irjenost\n_START_PARAGRAPH_\nNavadni plju\xc4\x8dnik je raz\xc5\xa1irjen po mnogih de\xc5\xbeelah Evrope, in sicer na zahodu do Ardenov, na severu do Nizozemske, Danske in osrednje \xc5\xa0vedske. Na Norve\xc5\xa1kem je odsoten, na Britanskem oto\xc4\x8dju pa je naturaliziran. Na vzhodu sega \xc5\xbeivljenjski prostor do osrednje Rusije in Kavkaza, na jugu pa do severnega Balkana in osrednje Italije. Raste po vsej Sloveniji._NEWLINE_Tipi\xc4\x8den \xc5\xbeivljenjski prostor obsega svetle listnate in me\xc5\xa1ane gozdove (npr. bukov gozd) ter gozdne robove, planjave, re\xc4\x8dna nabre\xc5\xbeja in gorske travnike do 1.300 m nadmorske vi\xc5\xa1ine. Na jugu so pogostej\xc5\xa1i kot na severu. Raste na sve\xc5\xbeih in vla\xc5\xbenih, s hranili bogatih karbonatnih, ilovnatih ali glinenih tleh.\n_START_SECTION_\nRazmno\xc5\xbeevanje\n_START_PARAGRAPH_\nOpra\xc5\xa1ujejo ga \xc4\x8debele, \xc4\x8dmrlji in metulji, plodove pa razna\xc5\xa1ajo mravlje.\n_START_SECTION_\nUporaba v zdravilstvu\n_START_PARAGRAPH_\nV ljudskem zdravilstvu se navadni plju\xc4\x8dnik \xc5\xbee od nekdaj uporablja za zdravljenje ali laj\xc5\xa1anje razli\xc4\x8dnih te\xc5\xbeav, predvsem plju\xc4\x8dnih bolezni, kar izhaja iz t. i. Doktrine znakov (angl. Doctrine of Signatures), po kateri bi lahko rastline, ki so podobne dolo\xc4\x8denim delom telesa, uporabili za zdravljenje tistih delov telesa. Zaradi vsebovanja razli\xc4\x8dnih sestavin, kot so silicijeva kislina, saponini, tanini in minerali, naj bi deloval protivnetno ter kot antitusik (zdravilo za pomirjanje ka\xc5\xa1lja).'